อินโดรามาได้รับเลือกเป็นดัชนีSET Large Cap
บริษัทอินโดรามา เวนเจอร์ส ได้รับคัดเลือกเข้าในดัชนี FTSE SET Large Cap หลังการพิจารณาทบทวนรายชื่อรอบครึ่งปี
16 มิ.ย. 2553

บริษัทอินโดรามา เวนเจอร์ส ได้รับคัดเลือกเข้าในดัชนี FTSE SET Large Cap หลังการพิจารณาทบทวนรายชื่อรอบครึ่งปี
ตลาดหลักทรัพย์แห่งประเทศไทย และฟุตซี่ กรุ๊ป (FTSE) ผู้จัดทำดัชนีระดับสากล ประกาศผลการทบทวนรายชื่อหลักทรัพย์ชุดใหม่ที่ใช้ในการคำนวณ FTSE SET Index Series สำหรับรอบครึ่งหลังของปี 2553 ภายใต้การพิจารณาของคณะกรรมการที่ปรึกษาการคำนวณดัชนี FTSE SET (FTSE SET Advisory Committee) โดยหลักทรัพย์ชุดใหม่ที่ใช้คำนวณ FTSE SET Large-Cap Index มีหลักทรัพย์ 1 หลักทรัพย์ที่ได้รับคัดเลือกเข้ามาใหม่ คือ บมจ. อินโดรามา เวนเจอร์ส (IVL) ซึ่งได้รับคัดเลือกแทน บมจ. ไมเนอร์ อินเตอร์เนชั่นแนล (MINT)
ดัชนี FTSE SET Large Cap Index ใช้เป็นดัชนีอ้างอิงในการออกผลิตภัณฑ์ทางการเงิน อาทิ ThaiDEX FTSE SET Large Cap ETF (TFTSE: ทีฟุตซี่) และอนุพันธ์ต่าง ๆ นอกจากนั้น ยังใช้อ้างอิงและเปรียบเทียบผลการดำเนินงาน (Benchmark Index) ดัชนีดังกล่าวจะมีการทบทวนทุกครึ่งปีตามหลักเกณฑ์พื้นฐาน โดยคณะกรรมการที่ปรึกษาการคำนวณดัชนี FTSE SET ซึ่งเป็นคณะกรรมการอิสระ เพื่อให้มั่นใจว่าดัชนีได้สะท้อนภาพรวมของตลาดหุ้นไทยอย่างถูกต้อง ซึ่งมีความสำคัญต่อการนำไปใช้อ้างอิงและเพื่อการออกตราสารทางการเงิน
นอกจากนี้ หลังการเปลี่ยนแปลงครั้งนี้ จะมีการเปลี่ยนแปลงรายชื่อหลักทรัพย์ที่ใช้คำนวณในดัชนี FTSE SET Large Cap Index เพิ่มเติม เนื่องมาจากการทำรายการที่มีผลกระทบต่อหุ้นอ้างอิง (Corporate action) โดย บมจ. ไทยยูเนียน โฟรเซ่น โปรดักส์ (TUF) ถูกนำเข้ามาคำนวณแทน บมจ. ธนาคารนครหลวงไทย (SCIB) หลังจากยืนยันการเข้าซื้อกิจการโดยกลุ่มธนชาต ซึ่งเป็นไปตามหลักเกณฑ์พื้นฐาน สำหรับข้อมูลเกี่ยวกับการทำรายการที่มีผลกระทบต่อหุ้นอ้างอิงสามารถดูได้ที่
http://www.ftse.com/Indices/FTSE_SET_Index_Series/Index_Changes.jsp